Зеиншэхэм унэ ират
НыбжьыщIэ зеиншэхэмрэ адэ-анэм я нэIэ щIэмытыжхэмрэ защIэгъэкъуэным теухуауэ КъБР-м и Правительствэм къищта унафэм ипкъ иткIэ, иджыблагъэ фэтэр 25-рэ Налшык къалэ щатащ. КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ IункIыбзэIуххэр яритыжащ а унэр зейхэм.
-УнэщIэхэм щыщ фэтэр хуабэ, нэху, дахэ фиIэну дыхуейти, ди мурадыр къыдэхъулIащ — Налшыкыпсым и Iуфэм деж щаухуа унэщIэ- хэм ящыщ фэтэр 25-м я IункIыбзэIуххэр нобэ фыдот. Согугъэ мы щIыпIэр угъурлы фхуэхъуну, фыщытыншыну. Мы унэр елIалIэу зыухуахэм фIыщIэ фхузощI и теплъэкIэ дахэу зэрыфщIам папщIэ, — жиIащ министрым.
Мы Iуэхум хэтахэм ехъуэхъуащ Налшык къалэ округым и щIыпIэ администрацэм и Iэтащхьэ Алэкъей Арсен:
— ЦIыхум и унэ иIэжыным нэхъапэ щыIэкъым, унагъуэ ухъун папщIэ. Нобэ фи гуфIэгъуэшхуэщ — унэ фиIэ хъуащи, лъапсэ быдэ ар фхуэхъуну си гуапэщ. Налшыкыпсым и Iуфэхэр дяпэкIэ зыхуей хуэдгъэзэнущи, щIыпIэ дахэ къызэрыфлъысам, абы фызэрыщыгуфIыкIынум шэч хэлъкъым, — жиIащ къалэм и унафэщIым.
НыбжьыщIэхэм ехъуэхъуащ унэр зыухуа IуэхущIапIэм и унафэщIым и къалэнхэр пIалъэкIэ зыгъэзащIэ Чымэзокъуэ Анзор. Абы зэрыжиIамкIэ, унэр и чэзум ятыным зи гуащIэ хэзылъхьа лэжьакIуэхэм фIыщIэ яхуэфащэщ.
Унэ зратахэм къабгъэдэкIыу унафэщIхэм фIыщIэ яхуищIащ Тюбе- евэ Ольгэ. НыбжьыщIэхэм я IункIыбзэIуххэмрэ саугъэтхэмрэ иратыжа нэужь, Емуз Нинэ фэтэрхэм еплъащ: пэшхэр инщ, нэхущ, зыгъэпскIыпIэри, пщэфIапIэри, лъэгури, блынри, уэздыгъэри зыхуей хуэгъэзащ.
Фигу къэдгъэкIыжынщи, мы гъэм зеиншэ 90-м унэ иратащ. Иджыри фэтэрищ щатын хуейщ Лэскэн щIыналъэм, Аруан районым — 8.
ФырэАнфисэ.
